31993R2837
L 260/5
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2837/93 НА КОМИСИЯТА
от 18 октомври 1993 година
за определянето на подробни правила за прилагането на Регламент (ЕИО) № 2019/93 на Съвета по отношение на поддържането на маслинови горички в традиционните площи за отглеждане на маслини
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 2019/93 на Съвета от 19 юли 1993 г. относно въвеждане на специфични мерки за малките острови в Егейско море относно някои селскостопански продукти (1), и по-специално член 11, параграф 2 от него,
като има предвид, че Регламент (ЕИО) № 2019/93 предвижда предоставянето на фиксирана годишна помощ на хектар за поддържането на маслинови горички в традиционните площи за отглеждане на маслини, при условие че маслиновите горички се държат и поддържат при добри производствени условия; като има предвид, следователно, че подробните правила за прилагането на въпросната схема за помощ, включително условията, регулиращи предоставянето на помощ, както и разпоредбите по отношение на контрола, следва да се определят;
като има предвид, че като се вземат предвид разнообразните условия за отглеждане и традиционни практики в съответните региони, условията за правилното поддържане на маслинови горички трябва да се основават на признатата като необходима работа по поддържането, според местните практики и традиции;
като има предвид, че мерките, предвидени в настоящия регламент, са в съответствие със становището на Управителния комитет по масла и мазнини,
ПРИЕ НАСТОЯЩИЯ РЕГЛАМЕНТ:
Член 1
Фиксираната помощ на хектар за поддържане на маслинови горички, предвидена в член 11 от Регламент (ЕИО) № 2019/93, се предоставя за площи:
а)
с минимална гъстота от 50 дървета на хектар;
б)
в които признатата като необходима работа, в съответствие с местните практики и традиции, за поддържането на маслиновите горички в добро състояние, се извършва по подходящ начин;
в)
които, в случая на маслинови горички за производство на маслиново масло, са били предмет на деклариране на културата съгласно член 3 от Регламент (ЕИО) № 2261/84 на Съвета (2);
г)
които са били предмет на заявление за помощ, съгласно член 2.
Член 2
1. Съответните производители внасят заявление за помощ до компетентния орган най-късно до 15 юни всяка година. Въпреки това, за 1993 г. посоченото заявление се внася най-късно до 30 ноември 1993 г.
С изключение на случаите на непреодолима сила, когато дадено заявление се внася след крайната дата, размерът на помощта, от която би имал право да ползва производителят, ако е внесъл заявлението навреме, се намалява с 1 % на работен ден. Ако закъснението надхвърля двадесет дни, заявлението не се приема.
Помощта се изплаща по време на периода от 16 октомври до 30 ноември всяка година. Въпреки това, за 1993 г. изплащането се извършва най-късно до 31 декември 1993 г.
2. Заявлението за помощ съдържа поне следното:
-
фамилия, име/на и адрес на заявителя,
-
култивираните площи в хектари,
-
броя на съответните маслинови дървета,
-
в случая на маслинови горички за производството на маслиново масло, препратката към последната подадена декларация за културата,
-
препратката към поземления регистър на площите или еквивалентна препратка, призната от органа, отговорен за контрола на площите.
Член 3
Гърция извършва административни проверки и проверки на място с оглед да потвърди, че условията за предоставяне на помощта са спазени.
Проверките на място включват, за всеки Nomos (област), поне 10 % от подадените заявления за помощ. Въпреки това, този процент е ограничен до 5 % за първата година на заявяване. Ако в дадена област се открие значителен брой нередности, компетентните органи извършват допълнителни проверки през въпросната година и увеличават процента на заявленията, които да бъдат проверени през следващата година за тази област.
Заявленията, избрани за проверки на място, се определят от компетентния орган, по-специално на базата на анализ на риска, при гарантиране на избора на представителна извадка.
Проверките на място включват:
-
замерване на всички площи, обхванати от заявлението,
-
проверка на поддържането на маслиновите горички при добри производствени условия,
-
проверка на спазването на изискването за минимална гъстота.
Член 4
1. Когато се констатира, че действително определената площ е по-голяма от декларираната в заявлението за помощ, помощта се изчислява въз основа на декларираната площ.
2. Ако проверките покажат, че декларираната площ надвишава действително определената площ с максимум 20 %, помощта се изчислява въз основа на действително определената площ, намалена с надвишаването, което е било установено.
3. Ако надвишаването е по-голямо от предвидените в параграф 2 ограничения, заявлението за въпросната година се отхвърля. Освен това, ако се касае за декларация с невярно съдържание, изготвена умишлено или при груба небрежност, заявителят няма право да се ползва от помощ през следващата година.
4. Помощта не се предоставя, ако условията, отнасящи се до доброто поддържане на маслиновите горички или до минималната гъстота, не са изпълнени.
5. Ако контролът не може да бъде осъществен поради действия на заявителя, помощта не се предоставя за въпросната година, с изключение на непреодолима сила. Заинтересованата страна трябва да предостави на компетентните органи писмено доказателство за факторите, представляващи непреодолима сила, в рамките на десет дни от датата, предвидена за контрола.
Член 5
Гърция уведомява Комисията най-късно до 31 декември всяка година за:
1.
броя на заявленията за помощ и за площите, получили помощ в хектари и за всяка област;
2.
за процента на заявленията и проверените площи;
3.
за броя на заявленията и нередностите и за съответните площи.
Въпреки това, за 1993 г. тази информация трябва да бъде предоставена най-късно до 28 февруари 1994 г.
Член 6
1. В случаите, когато неправомерно е била изплатена помощ, компетентните служби събират изплатените суми с лихва, която тече считано от датата на изплащане на помощта до датата на действителното ѝ събиране. Лихвеният процент е този, който е в сила за сходни операции на възстановяване на суми съгласно националното законодателство.
2. Възстановената помощ и всички лихви се връщат на разплащателните служби или агенции, които ги приспадат от финансираните от Европейския фонд за ориентиране и гарантиране на земеделието разходи, пропорционално на процента на финансиране на Общността.
Член 7
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 октомври 1993 година.